הליכוד לקח אחריות על הפרסומים | צילום: חדשות 2

הליכוד מימן לפני כשנתיים מכספי תעמולת הבחירות פרסומים אנונימיים באינטרנט, שהציגו את יו"ר המחנה הציוני יצחק הרצוג כקוקסינל וכינו את מספר 2 ברשימה ציפי לבני כ"זיבי" וכידידה של מנהיגי חמאס וחיזבאללה. החומר של הליכוד הועבר לאחר הבחירות למשרד מבקר המדינה אך לא שוחרר, למרות מספר פניות של חדשות 2 לפרסם את כל מסמכי הבחירות של המפלגות השונות: כעת מתפרסמים חלקים ממנו.

לסיפורים הכי מעניינים והכי חמים – הצטרפו לפייסבוק שלנו

במהלך מערכת הבחירות של 2015 צצו ברשת "ממים" - עיבוד פוטושופ של יו"ר האופוזיציה יצחק הרצוג, יריבו העיקרי של נתניהו - מאופר בכבדות ועם תסרוקת נשית, תחת הכותרת: "מהפך". כעת מתברר שהליכוד הגיש את הפרסום למשרד מבקר המדינה תוך שהוא נוטל עליו אחריות, ואף רושם את ההוצאה עליו כהוצאה מוכרת לצורך תעמולת בחירות.

מתוך קמפיין ההשמצות | צילום:

פרסום אחר, תחת הכותרת "הנה האיש שעונה לציפי לבני תמיד", הציג את מנהיג חמאס חאלד משעל ומפיו יוצאת המילה "זיבי?".

צילום:

סרטון אחר שהופק בליכוד, וגם הוא לא הוצג כתעמולה רשמית, מראה את מנהיג חיזבאללה חסן נסראללה, יו"ר הרשות הפלסטינית אבו מאזן ומנהיג חמאס חאלד משעל מדברים בעצרות, כאשר התרגום הפיקטיבי שלהם הוא: "אללה המתוק שלנו, תקשיבו לסבאל'ה, ב-17 במרס הולכים להצביע רק ציפי".

צילום:

עוד מופיעים בדוח למבקר סרטונים, שלא ברור אם הופצו בסופו של דבר ומה תכנם: "יאיר לפיד מפזר חום" ו"סרט דאבל דייט – רינה מצליח ובוז'י".

עמדו במוקד ההשמצות. הרצוג ולבני | צילום: הדס פרוש / פלאש 90

עוד עולה מהמסמכים שבעוד שנתניהו מנהל קרב פומבי מר במו"ל ידיעות אחרונות נוני מוזס - וגם כפי שהתברר נפגש ומקליט אותו מאחורי הקלעים – שילם הליכוד 350,000 שקלים לפחות לאתר ויינט על פרסום, סכום שזיכה אותו לפי הדוח ב-26 מיליון חשיפות. כזכור, באותו הזמן הפיץ הליכוד סרטון שבו לועג נתניהו לאתר שתקף אותו, לדבריו, וכינה אותו בשם "ליי נט".

מראש מטה ההסברה של הליכוד בבחירות ניר חפץ נמסר בתגובה: "החומרים הללו לא הגיעו אלי מעולם וממילא גם לא לראש הממשלה. לו הגיעו כאלה לא אני ובוודאי לא ראש הממשלה היינו מאשרים אותם. אם חומרים כאלה הופקו, יש להניח שהם נגנזו בדרג נמוך יותר ומעולם לא אושרו לפרסום, כמו רעיונות רבים אחרים שהועלו על ידי אנשי פרסום במהלך הקמפיין ונגנזו. ראש הממשלה נתניהו מתנגד עקרונית מכל וכל לקמפיין מסוג זה".

יו"ר האופוזיציה יצחק (בוז'י) הרצוג מסר בתגובה לפרסום: "החשיפה מעוררת שאט נפש ומלמדת על אופיו הבעיתי של נתניהו והפגמים באישיותו מלווים את כל דרכו הציבורית".

חברת הכנסת ציפי לבני מסרה בתגובה: "מי שנכנע לחמאס, שילם להם באלפי טרוריסטים בעסקת שבויים וניהל איתם מו"מ כדי שיפסיקו לירות בצוק איתן - זה ביבי. בנתיים אני זאת שהשיגה חרם בינלאומי על החמאס כשרת חוץ אחרי שעלו לשלטון וסירבה להיסחט על ידם בכל המבצעים בעזה ובחטיפות. נתניהו חזק בתעמולה - חלש במעשים".